Verżjoni Vidjo: Beata Mikelina ta' Pesaro "Il-konverżjoni vera sseħħ meta nilqgħu d-don tal-grazzja; u sinjal ċar tal-awtentiċità tagħha hu li nintebħu bil-ħtiġijiet ta' ħutna u nkunu lesti li nersqu lejhom." – Il-Papa Franġisku fl-Udjenza tat-18 ta' Ġunju, 2016. BEATA MIKELINA TA' PESARO Penitenti 1300 – 1356 Tagħrif: Mikelina twieldet ġewwa Pesaro, belt qrib Loreto, l-Italja, fl-1300, minn familja sinjura, Matelli u 'l quddiem, ta' 12-il sena hija wkoll iżżewġet raġel sinjur, mill-familja ta' Malatesta. Kienet ta' natura ferriħija u jiġrilha x'jiġrilha tibqa' dejjem bi tbissima, qisha mingħajr ebda problema. Ta' 20 sena tilfet lil żewġha u Mikelina sabet ruħha trid trabbi lil binha tarbija weħidha. Hija ppruvat tfittex il-kuntentizza fid-dinja u għalhekk ħajjitha saret mimlija b'ġiri 'l hawn u 'l hemm, ikliet, festini u tbaħrid. Wara ftit żmien għaddejja f'din il-ħajja ta' xalar indunat li kienet qed tabbanduna lil binha. Bdiet tinduna li kien jeħtiġilha toqgħod iżjed attenta kif tuża l-ħin u l-flus tagħha. Bdiet tħossha vojta minn ġewwa, u għalhekk iddeċidiet li tissetilja għall-ħajja ta' adulta aktar responsabbli. Mara qaddisa, Sirjana, li kienet lajka Franġiskana ndunat li Mikelina ma kinitx mara ħażina, kull ma kellha bżonn ftit direzzjoni spiritwali. Din offritilha l-ħbiberija tagħha u malajr saru ħbieb. Din il-mara qaddisa influwenzatha ħafna lil Mikelina. Hija saret mara responsabbli ħafna, tieħu ħsieb lil binha u l-darha u bdiet tqatta' ħafna ħin fit-talb. Fil-ħin liberu tagħha kienet tmur tgħin lill-foqra, romol u dawk fil-bżonn. Araha ddur bil-morda u l-anzjani, speċjalment dawk li ma kellhomx min idur bihom. Wara ftit binha marad u miet u hekk iżjed iddedikat ħinha kollu għall-fqar. Biż-żmien hija wkoll daħlet lajka Franġiskana. Għall-ewwel, niesha, meta bdew jaraw li qed tagħti l-ilbiesi lussużi li kellha u l-ġojjelli, u tiekol ikel sempliċi, bdew jinkwetaw, iżda imbagħad ikkonvinċew ruħhom li Mikelina kienet saret ruħ qaddisa. Hija baqgħet tgħix f'darha, f'Pesaro ħajjitha kollha, li ġiet fi tmiemha fid-19 ta' Ġunju, fl-1356, meta Mikelina kellha 56 sena. Ftit qabel mietet marret pellegrinaġġ l-Art Imqaddsa u dawk li kienu magħha qalu li fuq il-kalvarju raw lil Mikelina f'estasi. Wara mewtha, in-nies tal-belt, bħala rispett għall-memorja tagħha, iddeċidew li dejjem, fid-dar tagħha, iħallu xemgħa tixgħel. Seħħew bosta mirakli fuq qabarha. Ġiet ddikjarata Beata fl-1737. Fl-1950, id-dar tal-Beata Mikelina saret knisja. Ħsieb : Fil-ħajja ta' din il-qaddisa tal-lum, bħal fil-ħajja ta' ħafna mill-qaddisin, naraw li kien hemm "konverżjoni" – bidla minn ħajja aljenata u mehdija fil-pjaċiri bla rażan tad-dinja għal waħda ta' dawl, ta' paċi vera fil-qalb u ta' għaqda ma' Alla li jrid iddewwaqna l-ħniena u l-imħabba tiegħu sa minn din id-dinja. Din il-"konverżjoni" ma jfissirx li hija faċli jew bla problemi u tbatija. Hija mixja li kull nisrani hu mistieden li jagħmel. Mixja li nistgħu ngħidu, toħdilna ħajjitna kollha. Fil-Katekeżi tiegħu dwar il-Ħniena u l-Konverżjoni (18 ta' Ġunju, 2016), il-Papa Franġisku jgħid hekk: "X'inhi l-konverżjoni? Hi preżenti tul il-Bibbja kollha, u b'mod partikulari fil-predikazzjoni tal-profeti, li kontinwament jistiednu lill-poplu 'jerġa' lura għand il-Mulej' biex jitolbu maħfra u jibdel l-istil ta' ħajtu. Li nikkonvertu, skont il-profeti, ifisser li nibdlu d-direzzjoni li nkunu mexjin ,fiha u nduru għal għand il-Mulej, bil-konvinzjoni li hu jħobbna u mħabbtu hi dejjem fidila. Ġesù għamel mill-konverżjoni l-ewwel kelma tal-predikazzjoni tiegħu: ' Indmu u emmnu fil-Bxara t-tajba' (Mark 1:15). Hu b'din it-taħbira li hu jidher quddiem il-poplu, isejjaħlu biex jilqa' l-kelma tiegħu bħala l-aħħar kelma defenittiva li l-Missier ilissen lill-bnedmin (ara Mark 12:1-11). Meta nqabbluh mal-predikazzjoni tal-profeti, Ġesù jinsisti wisq aktar fuq id-dimensjoni interjuri tal-konverżjoni. Fil-fatt, fiha hemm il-persuna sħiħa involuta, b'qalbha u ruħha kollha, biex issir ħolqien ġdid, persuna ġdida. Tibdel il-qalb, u dak li jkun, jiġġedded. Meta Ġesù jsejjaħ għall-indiema ma jridx jidher bħala mħallef tal-persuni, imma jagħmel dan billi jibda jkun qrib tagħhom, jaqsam fil-qagħda tagħhom ta' bnedmin, u allura tat-triq, tad-dar, tal-mejda... Il-ħniena lejn dawk li kellhom bżonn jibdlu ħajjithom dehret fil-preżenza tiegħu kollha mħabba, biex kulħadd iħossu jagħmel parti mill-istorja tiegħu ta' salvazzjoni. Ġesù kien jipperswadi lin-nies bl-imħabba, u b'din l-imġiba tiegħu Ġesù kien imiss il-qiegħ nett tal-qalb tal-persuni u huma kienu jħossuhom miġbuda mill-imħabba ta' Alla u ħerqana li jibdlu ħajjithom. Ngħidu aħna, il-konverżjonijiet ta' Mattew (ara Mattew 9:9-13) u ta' Żakkew (ara Luqa 19:1-10) seħħu propju hekk, għax ħassew lil Ġesù jħobbhom u, permezz tiegħu, ħassewhom maħbuba mill-Missier. Il-konverżjoni vera sseħħ meta nilqgħu d-don tal-grazzja; u sinjal ċar tal-awtentiċità tagħha hu li nintebħu bil-ħtiġijiet ta' ħutna u nkunu lesti li nersqu lejhom. Għeżież ħuti, kemm drabi aħna wkoll inħossu l-bżonn ta' bidla li tinvolvi l-persuna sħiħa tagħna! Kemm drabi ngħidu lilna nfusna: 'Hemm bżonn ninbidel, ma nistax nibqa' sejjer hekk... Ħajti, f'din it-triq, m'hix se tagħti frott, sa tkun ħajja bla siwi u jien mhux sa nkun kuntent.' Kemm drabi jiġuna dawn il-ħsibijiet, kemm drabi!... U Ġesù, maġenbna, b'dirgħajh miftuħa għalina, qed jgħidilna: 'Ejja, ejja għandi. Ix-xogħol ħalli lili nagħmlu: jien nibdillek qalbek, jien nibdillek ħajtek, jien nagħmlek ferħan.' Imma aħna, dan nemmnu fih jew le? Intom x'taħsbu: dan temmnu fih jew le? Inqas ċapċip u iktar leħinkom: temmnu jew ma temmnux? ... Ġesù li jinsab magħna qed jistedinna nibdlu ħajjitna. Huwa hu li, bl-Ispirtu s-Santu, jiżra' fina dan it-tħassib serju biex nibdlu ħajjitna (hekk kif għamel fil-ħajja ta' Mikelina ta' Pesaro) u nkunu xi ftit aħjar. Mela ejjew nisimgħu l-istedina tal-Mulej u ma nagħmlulux reżistenza, għax huwa biss jekk ninfetħu għall-ħniena tiegħu li aħna nsibu l-ħajja vera u l-ferħ veru. Jeħtieġ biss niftħu beraħ il-bieb, u nħallu lilu jagħmel il-bqija. Hu kollox jagħmel, imma aħna rridu nkunu li niftħu beraħ il-qalb tagħna biex hu jista' jfejjaqna u jmexxina 'l quddiem. Niżgurakom li nkunu ħafna iżjed ferħanin." Talba : Mulej Alla, int kont ġeneruż fi ħnientek lejn il-Beata Mikelina ta' Pesaro u meta rajt il-bidla għall-aħjar li ddeċidiet li tagħmel f'ħajjitha, minn persuna aljenata fl-affarijiet materjali, wassaltha għall-qdusija li ridt tara fiha. Kun ħanin magħna lkoll u agħtina li nkunu niedma b'mod sinċier għal dnubietna hekk li naslu li nogħġbuk ħalli meta jasal il-waqt, inkunu nistgħu nfaħħruk għall-ħniena tiegħek għal dejjem. Bi Kristu Sidna. Ammen. English Version: https://www.roman-catholic-saints.com/blessed-michelina-of-pesaro.html Alternative Reading: https://vitaesanctorum.wordpress.com/2016/06/20/blessed-michelina-of-pesaro/ Wikipedia: https://en.wikipedia.org/wiki/Michelina_of_Pesaro Nota: It-Tagħrif dwar din il-qaddisa tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ec8c9ae9', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
20 ta' Ġunju: Beata Mikelina ta' Pesaro